**Luc. 8, 26-39:**

26 Et navigaverunt ad regionem Gerasenorum, quæ est contra Galilæam. 27 Et cum egressus esset ad terram, occurrit illi vir quidam, qui habebat dæmonium jam temporibus multis, et vestimento non induebatur, neque in domo manebat, sed in monumentis. 28 Is, ut vidit Jesum, procidit ante illum : et exclamans voce magna, dixit : Quid mihi et tibi est, Jesu Fili Dei Altissimi ? obsecro te, ne me torqueas. 29 Præcipiebat enim spiritui immundo ut exiret ab homine. Multis enim temporibus arripiebat illum, et vinciebatur catenis, et compedibus custoditus. Et ruptis vinculis agebatur a dæmonio in deserta. 30 Interrogavit autem illum Jesus, dicens : Quod tibi nomen est ? At ille dixit : Legio : quia intraverant dæmonia multa in eum. 31 Et rogabant illum ne imperaret illis ut in abyssum irent. 32 Erat autem ibi grex porcorum multorum pascentium in monte : et rogabant eum, ut permitteret eis in illos ingredi. Et permisit illis. 33 Exierunt ergo dæmonia ab homine, et intraverunt in porcos : et impetu abiit grex per præceps in stagnum, et suffocatus est. 34 Quod ut viderunt factum qui pascebant, fugerunt, et nuntiaverunt in civitatem et in villas. 35 Exierunt autem videre quod factum est, et venerunt ad Jesum, et invenerunt hominem sedentem, a quo dæmonia exierant, vestitum ac sana mente, ad pedes ejus, et timuerunt. 36 Nuntiaverunt autem illis et qui viderant, quomodo sanus factus esset a legione : 37 et rogaverunt illum omnis multitudo regionis Gerasenorum ut discederet ab ipsis : quia magno timore tenebantur. Ipse autem ascendens navim, reversus est. 38 Et rogabat illum vir, a quo dæmonia exierant, ut cum eo esset. Dimisit autem eum Jesus, dicens : 39 Redi in domum tuam, et narra quanta tibi fecit Deus. Et abiit per universam civitatem, prædicans quanta illi fecisset Jesus.

**Bonaventura, *Commentarius in Evangelium sancti Lucae* (47):**

8, 26: Primo igitur quantum ad fremitum furoris in daemoniaco occurrente Domino applicanti dicitur: Et navigaverunt ad regionem Gerasenorum.

"Gerasa autem, ut dicit Beda, civitas est Arabiae"; in quo ostenditur, quod post miracula facta circa Iudaeos divina dispensatio hoc requirit, ut fiant in gentibus; iuxta quod dicitur Actuum decimo tertio: "Vobis primum oportebat loqui verbum Dei, sed quoniam repellitis illud et indignos vos iudicatis aeternae vitae, ecce, convertimur ad gentes", quasi in contemptum rebellium.

 Unde addit: Quae est contra Galilaeam; quae refertur ad civitatem intellectam per illam gentem, quae scilicet Gerasa dicitur.

Illuc navigavit, ut virtutem potentiae per miracula ostenderet et ad se traheret.

Interpretatur namque Gerasa, ut dicit Glossa, "advena"; et ideo designat gentes, secundum illud ad Ephesios secundo: "Memores estote, quod aliquando vos eratis gentes, alienati a conversatione Israel, promissionis spem non habentes et sine Deo in hoc mundo.

Nunc autem in Christo Iesu vos, qui aliquando eratis longe, facti estis prope".

Unde in hoc patet, quod "idem Dominus omnium, dives in omnes, qui invocant illum", ad Romanos decimo.

"Omnis enim, quicumque invocaverit nomen Domini, salvus erit".

**Jean Gerson, *Opera doctrinalia*** 450, 2, 36:

Enavigaverunt autem et venerunt trans fretum maris in regionem Gerasenorum quae est contra Galilaeam; et tunc cum venisset Jesus et cum egressus esset ad terram, exeunti ei de navi occurrerunt ei duo habentes daemonia, de monumentis exeuntes, saevi nimis ita ut nemo transire posset per viam illam.

Statim occurrit ei de monumentis homo in spiritu immundo, vir quidam qui habebat daemonium jam temporibus multis et vestimento non induebatur neque in domo manebat; qui domicilium habebat in monumentis, et neque catenis jam quisquam poterat eum ligare, quoniam saepe catenis et compedibus vinctus dirupisset catenas et compedes comminuisset et nemo poterat eum domare.

Et semper die ac nocte in monumentis erat, et in montibus clamans et concidens se lapidibus.

Videns autem Jesum a longe cucurrit et adoravit eum.

Et procidit ante illum.

Et ecce clamaverunt voce magna dicentes: Quid nobis et tibi Jesu, fili Dei altissimi?

Cur venisti huc ante tempus torquere nos?

Adjuro te per Deum; obsecro te, ne me torqueas.

Praecipiebat enim spiritui immundo ut exiret ab homine; multis enim temporibus arripiebat illum, et vinciebatur catenis et compedibus custoditus; et ruptis vinculis agebatur a daemonio isto in desertum.

Dicebat enim illi Jesus: exi, spiritus immunde, ab homine.

Interrogavit autem illum Jesus dicens: quod tibi nomen est?

At ille dixit: legio mihi nomen est, quia multi sumus; quia daemonia multa intraverunt in eum.